
FYLKESMANNEN I SOGN OG FJORDANE

Fylkesmannen i Sogn og Fjordane

Side 2




Leikanger Jordbrukslag

jaktlaget v/Johannes Henjum

6863 LEIKANGER

	Dykkar ref.
	Vår ref.
	Leikanger

	
	2001/05856/434.11/JT
	10.09.2001



Lenging av iverksett FELLINGSLØYVE PÅ SKADEGJERANDE ULV I Leikanger KOMMUNe
Vi viser til søknad 7.09.01 om utviding (lenging) av fellingsløyve, og til fellingsløyve gjeve 31.08.01 som galdt til søndag 9.09. kl 2000.

Status ved utgangen av jaktperioden søndag kveld er at det ikkje er felt eller gjort nye syns-observasjonar av ulv. Nye funn av rovdyrskadde sauer, rapportar om nervøse sauer som trekkjer ned mot bygda, sauer i flukt på eller nær innmark natterstid, sporteikn og funn av ekskrement med innbakt plastmerke frå sau tyder likevel på at ein ulv (eller evt. anna stort hundedyr) framleis er aktiv i området.

Sjølv om det framleis knyter seg noko uvisse til om det er ulv eller laushund (t.d. schæfer eller siberian husky) som er på ferde, har fleire ekspertar uttalt at dyret på bileta tekne på Eggja svært sannsynleg er ulv.

Etter at fellingsløyvet vart gjeve, har tre nye sauer måtta avlivast pga liknande rovdyrskadar, dei siste fredag 7.09. Talet på skadde og drepne/avliva sauer dei siste vekene er dermed så langt vi har oversyn kome opp i 14. 

Søknaden er handsama med heimel i Forskrift om forvaltning av bjørn, jerv, ulv og gaupe, fastsett ved kgl. res. av 30. juni 2000, og brev 30.05.01 frå Direktoratet for Naturforvaltning om betinga fellingsløyve på store rovdyr. Etter forskrifta kan Direktoratet for naturforvaltning gje fellingsløyve på ulv, og fastsetje nærare vilkår for eit fellingsløyve. I brevet av 30.05.01 frå Direktoratet (vedlagt) er mynde til å setje i verk slikt fellingsløyve delegert til fylkesmennene, innanfor ei ramme på 3 dyr i 2001. 

Direktoratet for naturforvaltning presiserer at bruken av betinga fellingsløyve ikkje er ei generell opning for felling av rovvilt straks skade oppstår. Eventuell avgjerd om å iverksetje felling skal byggje på ei heilskapsvurdering av skadeomfang i forhold til behovet for vern av rovviltet, sett ut frå prinsippet om differensiert forvaltning (jf § 1). Ved dette skjønnet skal det særleg takast omsyn til storleik og samansetjing av vedkomande rovviltbestand, området si betydning som beitemark, skadeomfanget og utvikling og potensiale for framtidige skadar (jf § 3). I tillegg, og særleg innanfor fastsette kjerneområde eller særskilte forvaltningssoner for rovvilt, skal det leggjast vekt på om det i staden kan gjennomførast førebyggjande tiltak for å avgrense skadane (§ 2). Fellingsløyvet skal rettast mot det skadegjerande individet og løyvet må vere avgrensa til eit bestemt område, tidsrom og tal dyr.

Fylkesmannen si vurdering
Nye funn av sterkt rovdyrskadde sauer og andre observasjonar som peikt på ovanfor tyder på at ein ulv (evt. anna stort hundedyr) framleis er aktiv i området.

Så seint i sesongen er nedsanking og levering av dyr som skal slaktast eit aktuelt og effektivt alternativ til fellingsløyve for å redusere liding og tap av sauer. Dette vil også sterkt redusere skadepotensialet. Dette er eit tiltak som vi både reknar med og oppmodar om blir iverksett uavhengig av spørsmålet om skadefellingsløyve. 

Relativt låge tapstal siste veka saman med sanking som alternativt tiltak gjer at vi er noko i tvil om kor vidt vilkåra for å utvide fellingsløyvet er til stades. Sanking åleine har likevel avgrensa effekt i dette tilfellet, ettersom livdyra vil måtte sleppast på heimebøen og ulven ved fleire høve har angripe sauer på innmark. Innmarka på Leikanger består dessutan ofte av teigar eit stykkje unna busetnaden, kor det ikkje minst så seint på hausten med mørke netter vil vere vanskeleg å halde effektivt tilsyn med dyra. Skadepotensialet må difor framleis karakteriserast som stort. 

Ulven, som etter alt å døme er eit einsleg streifdyr, opptrer her langt utanfor utpeikte forvaltingssoner for ulv på Austlandet. Stortinget har vedteke at det ikkje skal etablerast ulv i dei sauetette områda på Vestlandet. Dette inneber at det skal vere relativt låg terskel for å gje fellingsløyve.

Ut frå ei samla vurdering finn fylkesmannen difor, med heimel i forskrifta § 3, å kunne utvide perioden for iverksett skadefellingsløyve på ein (1) ulv.

I tillegg til vilkåra i DN sitt brev av 30.05.01, set fylkesmannen følgjande vilkår for løyvet:

1. Kommunen oppnemner jaktlag og ansvarleg jaktleiar for fellingsforsøket.

2. Fellingsområdet er avgrensa til Leikanger kommune.

3. Fellingsløyvet gjeld frå måndag 10.09.01 kl 0800 til måndag 17.09.01 kl 2000. 

4. Fellingsløyvet gjeld ikkje for ulv som er radiomerka.

5. Det skal berre nyttast våpen og ammunisjon som tilfredsstiller krava til jakt på elg, hjort, villsvin og villrein, jf § 2.2 i forskrift om våpen og ammunisjon (rundskriv 3/99).

6. Vi føreset at kommunen syter for at alle involverte i jakta så raskt som det er praktisk mogeleg får kopi av dette brevet og DN sitt brev av 30.05.01.

Vi minner spesielt om meldeplikta ved felling og skadeskyting av dyr (pkt 4 og 5 i DN sitt brev), og pkt 6 om ivaretaking av felt vilt.

Vi gjer merksam på at det etter viltlova § 20 er forbod mot å nytte kunstig lys under jakta. Fylkesmannen har ikkje høve til å gje dispensasjon frå dette forbodet. 

Dette vedtaket kan påklagast etter reglane i forvaltningslova innan tre veker, jf vedlagde skjema. Ei eventuell klage skal rettast til DN, men sendast via fylkesmannen. 


Med helsing


	Nils Erling Yndesdal
fylkesmiljøvernsjef
	Jofred Takle
seksjonsleiar

	

	Kopi m/vedlegg:

Kopi:










Internt: 
	
Leikanger kommune, 6863 Leikanger
Lensmannen i Leikanger, 6863 Leikanger
Sogndal kommune
Balestrand kommune
Direktoratet for naturforvaltning
SNO v/Sverre Tveiten, 5784 Øvre Eidfjord
Rovviltkontaktane i fylket
Rovviltutvalet v/Kirsti T. Bell, 6978 Viksdalen
Sogn og Fjordane sau- og geitalslag v/Geir Ole Ervik, 6750 Stadtlandet
Distriktsveterinæren i Luster, 6868 Gaupne
Naturvernforbundet i Sogn og Fjordane, pb. 470, 6853 Sogndal
Dyrebeskyttelsen i Sogn og Fjordane, Hillegård 22, 6887 Lærdal
Foreningen Våre Rovdyr, postboks 195, 2151 Årnes
LØ, FMLA, NEY, OJF 


Sakshandsamar: Seksjonsleiar Jofred Takle – tlf. 57 65 51 43
Rovviltkonsulent Hermund Mjelstad – tlf. 57 65 51 42

	​​​​​​​​​​​​​​​​​​​​​​​​​​​Adresse
	Telefon
	Landbruksavdelinga
	Telefon

	Tinghuset, Skrivarvegen 3
	57 65 50 00
	Hafstadvegen 48
	57 72 32 00

	Postboks 37
	Telefaks
	Postboks 14
	Telefaks

	6861 LEIKANGER
	57 65 50 55
	6801 FØRDE
	57 82 12 05

	Epost: Postmottak@fm-sf.stat.no
	Internett:  www.fjordinfo.no/fmsf

